b'\n_START_ARTICLE_\nBronislovas Jurk\xc5\xa1as\n_START_PARAGRAPH_\nBronislovas Jurk\xc5\xa1as (1914 m. gruod\xc5\xbeio 12 d. Skirsnemun\xc4\x97s k., Jurbarko r. \xe2\x80\x93 1991 m. baland\xc5\xbeio 17 d. Madride \xe2\x80\x93 Ispanija), kunigas, vargonininkas, chorvedys.\n_START_SECTION_\nBiografija\n_START_PARAGRAPH_\nPriva\xc4\x8diai pramok\xc4\x99s muzikos ir pasitrauk\xc4\x99s \xc4\xaf u\xc5\xbesien\xc4\xaf, vis\xc4\x85 de\xc5\xa1imtmet\xc4\xaf d\xc4\x97st\xc4\x97 muzik\xc4\x85 technikos ir amat\xc5\xb3 mokyklose Ispanijoje, Venesueloje, Kolumbijoje. 1952 apsigyveno Kanadoje ir iki 1956 buvo Edmontono parapijos klebonas ir choro vadovas._NEWLINE_Nuo 1957 Au\xc5\xa1ros Vart\xc5\xb3 parapijos vargonininkas ir choro vadovas Hamiltone, Kalifornijoje. Pirm\xc4\x85j\xc4\xaf koncert\xc4\x85 su choru sureng\xc4\x97 1958 m. baland\xc5\xbeio 27 d. Choras giedojo pamaldose, stat\xc4\x97 operetes, koncertavo lietuvi\xc5\xb3 kolonijose, dalyvavo tautiniuose renginiuose. 1960\xe2\x80\x931974 Toronte, T\xc4\x97v\xc5\xb3 Pranci\xc5\xa1kon\xc5\xb3 Prisik\xc4\x97limo lietuvi\xc5\xb3 parapijos vargonininkas ir chor\xc5\xb3 vadovas, vargonavim\xc4\x85 studijavo Toronto konservatorijoje, vadovavo suaugusi\xc5\xb3j\xc5\xb3 ir jaunimo chorams. Ypa\xc4\x8d aktyviai nuo 1965 rei\xc5\xa1k\xc4\x97si su student\xc5\xb3 choru \xe2\x80\x9eDainuojanti jaunyst\xc4\x97\xe2\x80\x9c (18 mergin\xc5\xb3 ir 10 vaikin\xc5\xb3). Chorai giedojo ba\xc5\xbeny\xc4\x8diose, organizavo religin\xc4\x97s ir pasaulietin\xc4\x97s muzikos koncertus Kanadoje ir JAV, dalyvavo tautiniuose renginiuose ir dain\xc5\xb3 \xc5\xa1vent\xc4\x97se. 1966 3-ajai JAV ir Kanados lietuvi\xc5\xb3 dain\xc5\xb3 \xc5\xa1ventei pareng\xc4\x97 48 dalyvi\xc5\xb3 Prisik\xc4\x97limo parapijos chor\xc4\x85, o 1971 4-ajai analogi\xc5\xa1kai dain\xc5\xb3 \xc5\xa1ventei 70 dalyvi\xc5\xb3 jungtin\xc4\xaf Prisik\xc4\x97limo parapijos ir student\xc5\xb3 \xe2\x80\x9eDainuojanti jaunyst\xc4\x97" chor\xc4\x85, buvo \xc5\xa1ios \xc5\xa1vent\xc4\x97s repertuarin\xc4\x97s komisijos narys. Koncertavo su klarnetininku A. Dudoniu ba\xc5\xbeny\xc4\x8diose ir kitur. Suk\xc5\xabr\xc4\x97 religin\xc4\x97s muzikos k\xc5\xabrini\xc5\xb3.\n_START_SECTION_\n\xc5\xa0altinis\n_START_PARAGRAPH_\nBoleslovas Zubrickas. Pasaulio lietuvi\xc5\xb3 chorved\xc5\xbeiai: enciklopedinis \xc5\xbeinynas. Vilnius, 1999. Informacijos publikavimui gautas \xc5\xbeodinis autoriaus leidimas.'